कार्टून क्लिक: ...कोई तो था, जिससे सवाल पूछ लेते थे!
दिन रात सरकार के गुणगान में लगे रहने वाले और 'नफ़रत का बाज़ार' सजाने वाले ऐंकर्स विपक्षी गठबंधन इंडिया द्वारा उनके बहिष्कार करने का फ़ैसला लिए जाने से आहत हैं और इसे मीडिया पर हमला बता रहे हैं।
जबकि यह सच है कि पिछले करीब 9 सालों में इन ऐंकर्स ने सरकार या सरकार के मुखिया नरेंद्र मोदी से कोई सवाल पूछा हो। हां सवाल पूछे गए लेकिन सरकार की नीतियों और नीयत को लेकर नहीं बल्कि मोदी जी आप थकते नहीं, कौन सा टॉनिक लेते हैं, आप जेब में पर्स रखते हैं या नहीं, आम काटकर खाते हैं या चूसकर ऐसे सवाल पूछे गए। सारे सख़्त और तीखे सवाल पूछने या गोले दागने की सुविधा इन्हें विपक्ष से ही थी। इससे ही इनका प्राइम टाइम का 'बाज़ार' सजता था। लेकिन अब उसमें भी मुश्किल हो गई। इनकी मुश्किल यह हो गई है कि वे अब देश-धर्म के नाम पर किसे घेरेंगे, किसका शिकार करेंगे।
बहुत पीछे न जाइए, यह कितना हैरत अंगेज है कि जी-20 के दौरान प्रधानमंत्री ने न जाने कितने राष्ट्रध्यक्षों से द्विपक्षीय वार्ता की लेकिन एक भी प्रेस कॉन्फ्रेंस नहीं की। अमेरिकी राष्ट्रपति जो बाइडन को भी वियतनाम जाकर इसपर बोलना पड़ा, लेकिन किसी कॉरपोरेट मीडिया ने इसे लेकर सवाल नहीं उठाए, मोदी सरकार को नहीं घेरा। जबकि द्विपक्षीय वार्ता के दौरान एक साझा प्रेस कॉन्फ्रेंस की परंपरा पुरानी है। यही नहीं कश्मीर में सेना और पुलिस के अफ़सरों के शहीद होने के समय ही मोदी जी के बीजेपी कार्यालय में स्वागत और पुष्प वर्षा पर भी कोई सवाल नहीं खड़ा किया गया। मोदी जी तो इस पर अगले दिन भी नहीं बोले और मध्य प्रदेश में चुनावी सभा करने चले गए। लेकिन कोई गोदी एंकर इस पर सवाल नहीं उठा सका। मीडिया पर असल हमला तो यह है, लेकिन अब जब विपक्ष ने ऐसे ऐंकर्स के बहिष्कार का ऐलान किया तो सबको मीडिया की आज़ादी का ख़्याल आने लगा।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva